代閨人答輕薄少年
作者：崔顥
朝代：唐

paragraphs: 妾家近隔鳳凰池，粉壁紗窗楊柳垂。
本期漢代金吾壻，誤嫁長安遊俠兒。
兒家夫壻多輕薄，借客探丸重然諾。
平明挾彈入新豐，日晚揮鞭出長樂。
青絲白馬冶遊園，能使行人駐馬看。
自矜陌上繁華盛，不念閨中花鳥闌。
花間陌上春將晚，走馬鬬雞猶未返。
三時出望無消息，一去那知行近遠。
桃李花開覆井欄，朱樓落日捲簾看。
愁來欲奏相思曲，抱得秦箏不忍彈。